Venezuelianët votojnë në zgjedhjet presidenciale
Hugo Chavez përballet me sfidën më të fortë ndaj pushtetit të tij 14 vjeçar, në konkurrimin kundrejt rivalit Henrique Capriles
Venezuelianët po votojnë sot në zgjedhjet, të cilat analistët presin të jenë më të vështirat për presidentin e majtë Hugo Chavez në rreth 14 vjetët e tij në pushtet. Para zgjedhjeve, anketat tregonin se zoti Chavez në disa raste kryesonte, por në disa herë ishte në rezultat të ngushtë me rivalin e tij Henrique Capriles. Ndërsa mbështetja e zotit Chavez mbetet e fuqishme në radhët e të varfërve, zoti Capriles ka elektrizuar opozitën. Juristi 40-vjeçar ka zhvilluar një fushatë derë më derë në mbarë vendin, duke kritikuar presidentin për mungesat e energjisë elektrike, të ushqimeve dhe ritmin e lartë të vrasjeve. Po ashtu një çështje e përmendur vazhdimisht gjatë fushatës, ka qenë gjendja shëndetësore e presidentit Chavez. Ai thotë se e ka marrë veten plotësisht nga kanceri me të cilin ai u diagnostikua vitin e kaluar. Por lloji i kancerit që ka prekur Hugo Chavezin nuk u bë i njohur asnjëherë. Në se ai fiton një mandat të katërt 57-vjeçari Chavez mund ta drejtojë vendin edhe për 4 vjet të tjerë, që do të shënonte 20 vjetorin e tij si president i Venezuelës. Hugo Chavez është një kritik i hapur i Shteteve të Bashkuara dhe ai mbështet qeveritë anti-amerikane në mbarë botën, duke shpenzuar miliarda dollarë nga paratë e shitjes së naftës venezueliane. Në se zgjedhjet i fiton zoti Capriles, pritet një ndryshim në politikën e jashtme venezueliane dhe një liberalizim i kontrollit të shtetit ndaj ekonomisë.